b'\n_START_ARTICLE_\nKarismaatiline Episkopaalkirik\n_START_PARAGRAPH_\nKarismaatiline Episkopaalkirik, t\xc3\xa4isnimega Karismaatilise Episkopaalkiriku Rahvusvaheline Osadus (inglise keeles The International Communion of the Charismatic Episcopal Church), on 1992. aastal asutatud iseseisev (autokefaalne) kristlik kirik. Ametliku seisukoha j\xc3\xa4rgi ei ole Karismaatiline Episkopaalkirik eraldunud \xc3\xbchestki teisest usulahust ega usutunnistusest, vaid tekkis selliste sakramentaalsete, evangeelsete ja karismaatiliste traditsioonide \xc3\xbchte koondumise tagaj\xc3\xa4rjel, mida peetakse kirikus apostlikust ajaj\xc3\xa4rgust t\xc3\xa4nap\xc3\xa4evani kestnud olevat._NEWLINE_Karismaatiline Episkopaalkirik p\xc3\xa4rineb aastast 1992, kui L\xc3\xb5una-Californias \xc3\xb5nnistati piiskopiks esimene Karismaatilise Episkopaalkiriku piiskop dr Austin Randolph Adler. See 26. juunil 1992 toimunud ordinatsioon t\xc3\xa4histab ametlikult uskkonna rajamist. Samal p\xc3\xa4eval kokkutulnud Karismaatilise Episkopaalkiriku esimene sinod deklareeris, et Karismaatilise Episkopaalkiriku missioon on "tuua meieni varakiriku rikas sakramentaalne ja liturgiline p\xc3\xa4rand, nelip\xc3\xbchi v\xc3\xa4gi ja p\xc3\xbchakirja v\xc3\xa4\xc3\xa4ramatu t\xc3\xb5de \xc3\xbchtses Kristuse Kiriku v\xc3\xa4ljenduses, pakkudes kodu k\xc3\xb5ikidele kristlastele, kes otsivad elavat, v\xc3\xb5imsat, energilist ja stabiilset kogudust, milles kasvada armastuses \xc3\xbcksteise vastu ja meie tunnetuses ja armastuses Jumala vastu"._NEWLINE_Karismaatiline Episkopaalkirik kasutab anglikaani kiriku palveraamatut "The Book of Common Prayer", sel on apostellik suktsessioon nii anglikaani kiriku, rooma-katoliku kiriku kui ka vanakatoliku kiriku liini kaudu. Karismaatiline Episkopaalkirik ei ordineeri vaimulikuametisse naisi._NEWLINE_Eestis kuulub Karismaatilise Episkopaalkiriku Rahvusvahelisse Osadussse 1996. aastast tegutsev Eesti Karismaatiline Episkopaalkirik. Eesti Karismaatiline Episkopaalkirik on Eesti Kirikute N\xc3\xb5ukogu liige. EKEK liikmeskonda kuulub ligi 300 liiget 3 koguduses._NEWLINE_\xc3\x9clemaailmselt kuulub Karismaatilisse Episkopaalkirikusse ligi 30 riigis (sh. USA, Filipiinid, Hongkong, Saksamaa, Prantsusmaa, Itaalia, Holland, Portugal, Puerto Rico, Hispaania, Keenia, Uganda, L\xc3\xa4ti, Brasiilia, Costa Rica, Suurbritannia, Burundi, Sudaan, Rwanda, Tansaania, Kanada, Monaco, Jaapan jt) enam kui 1200 kogudust rohkem kui \xc3\xbche miljoni liikmega, 75% liikmeskonnast on Aafrikas, k\xc3\xb5ige enam on ICCEC liikmeid Ugandas \xe2\x80\x93 \xc3\xbcle 400 000. ICCEC suurim kogudus on P\xc3\xbcha Kolmainsuse kogudus Recifes Brasiilias enam kui 7000 liikmega, sellele j\xc3\xa4rgneb Kuningas Kristuse kogudus Manilas Filipiinidel 4000 liikmega. \xc3\x9clemaailmselt juhivad ICCEC t\xc3\xb6\xc3\xb6d 5 peapiiskoppi ja 40 piiskoppi.'